తుఫాను ముందు ప్రశాంతతా..!
- ఫెడ్‌ సమీక్ష నేపథ్యంలోనూ పెరిగిన మార్కెట్లు
ముంబయి: అమెరికా కేంద్ర బ్యాంకు ఫెడరల్‌ రిజర్వు వడ్డీ రేట్ల పెంపు ముహూర్తం దగ్గర పడుతున్న నేపథ్యంలోనూ సోమవారం మార్కెట్లు లాభాల బాట పట్టాయి. జీఎస్‌టీ భవితపై సందిగ్ధత, డాలర్‌తో రూపాయి విలువ భారీగా క్షీణించినప్పటికీ సోమవారం బీఎస్‌ఈ సెన్సెక్స్‌ 105.92 పాయింట్లు పెరిగి 25,150.35 పాయింట్లకు చేరింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 39.6 పాయింట్లు వృద్ధి చెంది 7,650.05 పాయింట్ల వద్ద ముగిసింది. మన దేశ వృద్ధికి కొంత ఊతం ఇచ్చేలా వెలువడిన సూక్ష్మ గణాకాంల కారణంగానే మార్కెట్లు లాభాల బాట పట్టినట్లు విశ్లేషకులు చెబుతున్నారు. ఈ ఏడాది అక్టోబర్‌ మాసంలో పారిశ్రామికోత్పత్తి సూచీ 9.8 శాతం పెరగడానికి తోడు.. నవంబర్‌లోనూ టోకు ద్రవ్యోల్బణం సూచీ -1.99 శాతం వద్ద నమోదవడంతో మదుపర్లలో విశ్వాసం పెరిగింది. చిన్న మదుపరులు మాత్రం ఇది తుఫానుకు ముందు ప్రశాంతత కావచ్చునని ఆందోళన వ్యక్తం చేస్తూ మార్కెట్లకు దూరంగానే ఉండడం కనిపించింది. సెన్సెక్స్‌లో హిందాల్కో 3.01 శాతం, కోల్‌ ఇండియా 2.62 శాతం, హెచ్‌యుఎల్‌ 1.98 శాతం, మారుతీ సుజుకీ 1.97 శాతం, మహీంద్రా అండ్‌ మహీంద్రా 1.96 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు యాక్సిస్‌ బ్యాంకు 2.02 శాతం, టాటా మోటార్స్‌ 1.65 శాతం, ఓఎన్‌జీసీ 0.95శాతం, భారతీ ఎయిర్‌టెల్‌ 0.92 శాతం, ఎల్‌అండ్‌టి 0.77 శాతం చొప్పున అధిక నష్టాలు చవి చూశాయి. శుక్రవారం విదేశీ సంస్థాగత మదుపర్లు రూ.253.73 కోట్ల ఈక్విటీలను కొనుగోలు చేశారు.
మీ స్నేహితులకు రికమెండ్ చెయ్యండి